钦定古今图书集成/理学汇编/学行典/第106卷 > 朱子全书 > 《答吕子约》
## 钦定古今图书集成/理学汇编/学行典/第106卷 > 朱子全书 > 《答吕子约》

示谕授学之意甚善。但更须小作课程，责其精熟，乃
为有益。若只似日前大餐长啜，贪多务速，即不济事
耳。洒扫应对，乃小子之学，今既失之于前矣。然既壮
长，而专使用力于此，则恐亦无味而难入。须要有以
使之内外本末，两进而不偏，乃为佳耳。向见说书，旁
推曲说，蔓衍太多，此是大病。若是初学便遭如此缠
绕，即辗转迷暗，无复超脱之期矣。要当且令看得大
意正当精约，则其趣味自长，不在如此支离多说也。